CELEX: 32022R0629
Language: el
Date: 2022-01-12 00:00:00
Title: Κατ’ εξουσιοδότηση κανονισμός (ΕΕ) 2022/629 της Επιτροπής της 12ης Ιανουαρίου 2022 για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) 2017/583 όσον αφορά την προσαρμογή των ορίων ρευστότητας και των εκατοστημορίων συναλλαγών που χρησιμοποιούνται για τον προσδιορισμό του συγκεκριμένου μεγέθους ανά χρηματοπιστωτικό μέσο που εφαρμόζεται σε ορισμένα μη μετοχικά χρηματοπιστωτικά μέσα (Κείμενο που παρουσιάζει ενδιαφέρον για τον ΕΟΧ)

13.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 115/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/629 ΤΗΣ ΕΠΙΤΡΟΠΗΣ
         της 12ης Ιανουαρίου 2022
         για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) 2017/583 όσον αφορά την προσαρμογή των ορίων ρευστότητας και των εκατοστημορίων συναλλαγών που χρησιμοποιούνται για τον προσδιορισμό του συγκεκριμένου μεγέθους ανά χρηματοπιστωτικό μέσο που εφαρμόζεται σε ορισμένα μη μετοχικά χρηματοπιστωτικά μέσα
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 9 παράγραφος 5 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2017/583 της Επιτροπής (2) καθορίζει τις απαιτήσεις διαφάνειας που ισχύουν για τις ομολογίες, τα δομημένα χρηματοπιστωτικά προϊόντα, τα δικαιώματα εκπομπής και τα παράγωγα. Προκειμένου να διασφαλιστεί η ομαλή εφαρμογή των ανωτέρω απαιτήσεων, ο εν λόγω κατ’ εξουσιοδότηση κανονισμός θέσπισε τη σταδιακή ετήσια εφαρμογή συγκεκριμένων ορίων για την υποχρέωση διαφάνειας, για περίοδο τεσσάρων ετών, αρχής γενομένης το 2019. Η εν λόγω σταδιακή εφαρμογή επιτρέπει τη βαθμιαία διεύρυνση της εφαρμογής των αντίστοιχων υποχρεώσεων διαφάνειας. Τούτο αφορά ειδικότερα το κριτήριο του «μέσου ημερήσιου αριθμού συναλλαγών» που χρησιμοποιείται για να προσδιοριστούν τα ομόλογα για τα οποία υπάρχει ρευστή αγορά καθώς και τα εκατοστημόρια συναλλαγών που χρησιμοποιούνται για να προσδιοριστεί το συγκεκριμένο μέγεθος ανά χρηματοπιστωτικό μέσο (SSTI) βάσει του οποίου επιτρέπεται η απαλλαγή από τις υποχρεώσεις προσυναλλακτικής διαφάνειας.
                  
               
                     (2)
                  
                  
                     Με βάση την εν λόγω προσέγγιση, η μετάβαση στο επόμενο στάδιο δεν γίνεται αυτόματα. Η Ευρωπαϊκή Αρχή Κινητών Αξιών και Αγορών (ESMA) υποχρεούται να υποβάλει στην Επιτροπή την ετήσια αξιολόγησή της σχετικά με τη σκοπιμότητα της μετάβασης στο επόμενο στάδιο. Στην αξιολόγηση της ESMA πρέπει να αναλύεται η εξέλιξη του όγκου συναλλαγών για τα υπό εξέταση χρηματοπιστωτικά μέσα σύμφωνα με το τρέχον στάδιο και να προβλέπονται οι πιθανές επιπτώσεις που θα μπορούσε να έχει η μετάβαση στο επόμενο στάδιο τόσο για τη διαθέσιμη ρευστότητα όσο και για τους συμμετέχοντες στην αγορά. Εφόσον κρίνεται σκόπιμο, η ESMA υποχρεούται να υποβάλει, μαζί με την έκθεσή της, αναθεωρημένο ρυθμιστικό πρότυπο για την προσαρμογή του ορίου στο επόμενο στάδιο.
                  
               
                     (3)
                  
                  
                     Στις 22 Ιουλίου 2021 η ESMA υπέβαλε στην Επιτροπή την αξιολόγησή της και τα αναθεωρημένα ρυθμιστικά πρότυπα. Η ESMA καταλήγει στο συμπέρασμα ότι μεταξύ 1,57 % και 2,58 % των ομολόγων που αποτέλεσαν αντικείμενο διαπραγμάτευσης μεταξύ του πρώτου και του τετάρτου τριμήνου του 2020 θεωρήθηκαν ρευστά με βάση τα κριτήρια που ισχύουν στο στάδιο S2. Η μετάβαση στο στάδιο S3 συνεπάγεται αύξηση κατά 40 % περίπου.
                  
               
                     (4)
                  
                  
                     Όσον αφορά την SSTI, η ESMA καταλήγει στο συμπέρασμα ότι η μετάβαση από το στάδιο S2 στο S3 θα επηρεάσει κυρίως τη διαπραγμάτευση κρατικών ομολόγων και άλλων ομολόγων του Δημοσίου, δεδομένου ότι για τα μέσα αυτά η αύξηση θα είναι η μεγαλύτερη. Ωστόσο, το εύρος διαπραγμάτευσης των εν λόγω μέσων κυμαίνεται συνήθως μεταξύ 3 εκατ. EUR και 6 εκατ. EUR. Ως εκ τούτου, η ESMA θεωρεί ότι η μετάβαση στο στάδιο S3 θα διατηρήσει το προσυναλλακτικό SSTI αρκετά χαμηλό ώστε να προστατεύει τους παρόχους ρευστότητας από τον αντίκτυπο στην αγορά που προκύπτει από τις μεγάλες εντολές, διασφαλίζοντας παράλληλα ότι τα πιο ρευστοποιήσιμα ομόλογα θα υπόκεινται σε προσυναλλακτική διαφάνεια.
                  
               
                     (5)
                  
                  
                     Λαμβανομένων υπόψη της αξιολόγησης που διενήργησε ESMA, του περιορισμένου επιπέδου διαφάνειας στις αγορές ομολόγων, τις περιορισμένες επιπτώσεις στον ανταγωνισμό στην αγορά και το γεγονός ότι το όριο θα εξακολουθούσε να είναι αρκετά χαμηλό για την προστασία των παρόχων ρευστότητας από δυνητικές επιπτώσεις στην αγορά που απορρέουν από μεγάλες παραγγελίες, θεωρείται σκόπιμη η μετάβαση στο στάδιο S3 για ομόλογα για τα οποία υπάρχει ρευστή αγορά και για το SSTI των ομολόγων. Η μετάβαση στο στάδιο S3 θα πρέπει να αυξήσει το επίπεδο διαφάνειας στην αγορά ομολογιών χωρίς αρνητικές επιπτώσεις στη ρευστότητα.
                  
               
                     (6)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) 2017/583 θα πρέπει να τροποποιηθεί αναλόγως.
                  
               
                     (7)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υποβλήθηκαν στην Επιτροπή από την ESMA.
                  
               
                     (8)
                  
                  
                     Η ESMA διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα κόστη και τις ωφέλειες και ζήτησε τη συμβουλή της ομάδας συμφεροντούχων κινητών αξιών και αγορών που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κατ’ εξουσιοδότηση κανονισμού (ΕΕ) 2017/583
            Το άρθρο 17 του κατ’ εξουσιοδότηση κανονισμού (ΕΕ) 2017/583 τροποποιείται ως εξής:
            
                        α)
                     
                     
                        η παράγραφος 1 αντικαθίσταται από το ακόλουθο κείμενο:
                        
                           «1.   Για τον προσδιορισμό των ομολογιών για τις οποίες δεν υπάρχει ρευστή αγορά για τους σκοπούς του άρθρου 6 και σύμφωνα με τη μεθοδολογία που ορίζεται στο άρθρο 13 παράγραφος 1 στοιχείο β), ακολουθείται η προσέγγιση για το κριτήριο ρευστότητας “μέσος ημερήσιος αριθμός συναλλαγών” εφαρμόζοντας τον “μέσο ημερήσιο αριθμό συναλλαγών” που αντιστοιχεί στο στάδιο S3 (7 ημερήσιες συναλλαγές)».
                        
                     
                  
                        β)
                     
                     
                        η παράγραφος 3 αντικαθίσταται από το ακόλουθο κείμενο:
                        
                           «3.   Για τον προσδιορισμό του συγκεκριμένου μεγέθους ανά χρηματοπιστωτικό μέσο για τους σκοπούς του άρθρου 5 και σύμφωνα με τη μεθοδολογία που ορίζεται δυνάμει του άρθρου 13 παράγραφος 2 στοιχείο β) σημείο i), η προσέγγιση για το εκατοστημόριο συναλλαγών που πρέπει να εφαρμοστεί χρησιμοποιείται με την εφαρμογή του εκατοστημορίου συναλλαγών που αντιστοιχεί στο στάδιο S3 (50ό εκατοστημόριο).
                           Για τον προσδιορισμό του συγκεκριμένου μεγέθους ανά χρηματοπιστωτικό μέσο για τους σκοπούς του άρθρου 5 και σύμφωνα με τη μεθοδολογία δυνάμει του άρθρου 13 παράγραφος 2 στοιχείο β) σημεία ii) έως iv), η προσέγγιση για το εκατοστημόριο συναλλαγών που πρέπει να εφαρμοστεί χρησιμοποιείται με την εφαρμογή του εκατοστημορίου συναλλαγών που αντιστοιχεί στο στάδιο S1 (30ό εκατοστημόριο).».
                        
                     
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Ιανουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 173 της 12.6.2014, σ. 84.
         
            (2)  Κατ’ εξουσιοδότηση κανονισμός (ΕΕ) 2017/583 της Επιτροπής, της 14ης Ιουλίου 2016, σχετικά με τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων όσον αφορά ρυθμιστικά τεχνικά πρότυπα για τις απαιτήσεις διαφάνειας για τους τόπους διαπραγμάτευσης και τις επιχειρήσεις επενδύσεων ως προς τις ομολογίες, τα δομημένα χρηματοπιστωτικά προϊόντα, τα δικαιώματα εκπομπής και τα παράγωγα (ΕΕ L 87 της 31.3.2017, σ. 229).
         
            (3)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).